Rijeka, 11. studenog 2019.g.

**OBJAVA ZA MEDIJE**

**GRAD RIJEKA U 2020. GODINI BIT ĆE DOMAĆIN KONFERENCIJI**

**EUROPSKE MREŽE MUZEJSKIH ORGANIZACIJA NEMO**

***Jučer je u estonskom gradu Tartu završilo četverodnevno izdanje* konferencije Europske mreže muzejskih organizacija NEMO *koja se svake godine održava u drugom gradu, te će tako sljedeće godine domaćin ovom značajnom skupu muzejskih djelatnika i kreatora kulturnih politika, biti grad Rijeka, Europska prijestolnica kulture 2020.***

Od 7 do 10. studenog u Tartu (Estonija) održala se 27. godišnja konferencija Europske mreže muzejskih organizacija NEMO koja je okupila preko nekoliko stotina sudionika čije se djelovanje veže uz muzeje, ali i kulturu u širem smislu. **U Tartu je otputovala i direktorica Sektora za partnerstva i komunikacije tvrtke RIJEKA 2020, Irena Kregar Šegota kako bi se susrela s kolegama te ujedno sudionicima konferencije najavila sljedeće izdanje koje će se od 15. do 17. studenog** **2020. godine** **održati u – Rijeci, i to u sklopu projekta Europske prijestolnice kulture.**

Iako detaljni program konferencije još nije poznat, **riječka NEMO konferencija bavit će se dvjema glavnim temama: razvojem publike, odnosno, novim načinima privlačenja i zadržavanja publike, te pitanjem održivosti muzeja**. Trodnevni program uključit će stručna izlaganja, javne rasprave, radionice i rad na smjernicama razvoja muzejske struke, a u Rijeci se očekuje preko 250 sudionika, mahom predstavnika europskih nacionalnih muzejskih organizacija, muzejskih stručnjaka, ali i svih onih koji aktivno sudjeluju u projektima vezanima uz muzeje. Cilj konferencije je donošenje zaključaka o važnim temama za europske muzeje, razmjena znanja i iskustva, te međusobno povezivanje europskih kolega.

**Zanimljivost riječkog izdanja NEMO konferencije bit će svakako i ceremonija dodjele prestižne globalne nagrade Children in Museums Award.** Ovu nagradu svake godine dodijeljuje neprofitna mreža muzejskih profesionalaca sa sjedištem u Grazu, naziva **Hands On! International Association of Children in Museums**, a nagrađuje se najbolja dječja izložba ili projekt vezan za djecu. Kriteriji za nagradu osim kreativnosti i inovativnosti uključuju i treći – interpretaciju, odnosno, mogućnost kako odabrana izložba/projekt može promijeniti način razmišljanja u muzejskoj praksi, na nacionalnoj i međunarodnoj razini.

Inače, o važnosti NEMO mreže govori i činjenica da upravo ona, putem svojih nacionalnih muzejskih organizacija, predstavlja muzejsku zajednicu zemalja članica Vijeća Europe. Mreža je osnovana 1992. godine, a zajedno, članovi NEMO-a predstavljaju preko 30 000 muzeja diljem Europe. Neki od ciljeva ove mreže su: pomoći muzejima u ispunjavanju njihovih uloga čuvara kulturne baštine promičući njihovu važnost za europske kreatore politike, zatim umrežavanje i suradnja europskih muzeja te poticanje na sudjelovanje u postojećim europskim kulturnim politikama. **NEMO vjeruje da su muzeji ključni igrači u očuvanju kulturne baštine te da imaju središnju ulogu u izgradnji današnjeg društva i međusobnom boljem razumijevanju.**

**Članovi NEMO-a iz Hrvatske su Hrvatsko muzejsko društvo, Hrvatski muzej naivne umjetnosti, RIJEKA 2020 i Hrvatski muzej turizma.**

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42